’n Bejaarde Pretorianer het waarskynlik sy lewe te danke aan sewe honde wat die luiperd verjaag het wat hom uit ’n boom bespring het.
“Natuurlik het ek groot geskrik toe die reuse-luiperd op my spring,” het Martin van den Heever (81), ’n afgetrede onderwyser, Sondag gesê.
Van den Heever het ’n vakansiehuisie op sy broer, Deon, se plaas Karee­kraal, sowat 1 km van Dullstroom af.
Hy sê die voorval Donderdag het hom nie so afgeskrik dat hy nie weer op die plaas sal wil rondstap nie.
“Vandag skyn die son al weer helder en die omgewing is pragtig. Wat die voorval my egter geleer het, is dat ’n mens nie met die natuur moet baklei nie.”
“Deon het in die bakkie bly sit toe ek en die sewe honde sowat 2 km van die rivierstroom af na die hiëna begin soek het. Dit is toe dat ek van agter bespring is,” vertel hy.
Lollie (81), Deon se vrou, het gesê sy kan nog nie oor die skok kom nie. Sy sê haar groot swart basterhond Appel het ’n gat aan sy sy nadat hy met die luiperd baklei het en Tiekie, ’n klein jackrussell, het ’n paar snye opgedoen.
Sy sê hulle het jagters laat kom om die luiperd te soek. Hulle het drie skote op die luiperd gevuur toe hy sowat twee meter van hulle af was, maar hy is net skrams getref.